Patru deputați au anunțat că părăsesc PSD și se înscriu în partidul lui Ponta, Pro România / Coaliția pierde majoritatea în Camera Deputaților

Patru deputați PSD au anunțat luni că părăsesc partidul condus de Liviu Dragnea pentru a se alătura formațiunii înființate de Victor Ponta, Pro România.

În urma acestor plecări, PSD-ALDE a pierdut majoritatea în Cameră, rămânând cu doar 163 de deputați, față de minimum 165.

”Echipa PRO România din Parlament și din teritoriu s-a mărit cu oameni care nu pot fi cumpărați sau speriați! Deputații Ion Mocioalcă, Ion Spânu, Mihai Popa și Mihai Mohaci sunt oameni alături de care am muncit în perioada guvernării 2012-2015 și alături de care am promis în Campania din 2016 că vom continua politicile de dezvoltare, educație, sănătate, agricultură, infrastuctură șamd. Din păcate PSD a fost confiscat de un grup infracțional care duce țara în dezastru / PRO Romania este alternativa la PSDragnea și PNLOrban!”, a anunțat fostul premier pe Facebook.

Anterior anunțului făcut de Victor Ponta, Ion Mocioalcă, unul dintre puternicii baroni ai PSD, deputat și liderul organizației Caraș Severin, și-a anunțat demisia din partid și înscrierea în PRO România. Mocioalcă acuză, într-un text pe contul său de Facebook, stilul de conducere impus în PSD de Liviu Dragnea.

”Mi-am depus demisia din PSD și adeziunea la grupul parlamentar în care regăsesc valorile pe care le-am susținut și le susțin în continuare. La PRO România”, a scris Mocioalcă.

Șeful PSD Caraș a fost în ultima perioadă în permanent conflict cu liderul PSD, Liviu Dragnea (detalii aici).

În ultimul an, PSD-ul condus de Liviu Dragnea a pierdut nu mai puțin de 13 parlamentari:

Cătălin Nechifor – deputat, plecat la Pro România;

Emilia Meiroșu – deputat, plecată la Pro România;

Gabriela Podașcă – deputat, plecată la Pro România;

Nicolae Bănicioiu – deputat, plecat la Pro România;

Ovidiu Sitterli – deputat, plecat la PNL;

Adrian Țuțuianu, senator, exclus din PSD;

Emanuel Botnariu – senator de Ilfov, demisionat din PSD;

Corina Bogaciu – deputat de Ilfov, demisionat din PSD;

Constantin Cătălin Zamfira – deputat de Ilfov, demisionat din PSD;

Ion Mocioalcă – deputat, plecat la Pro România;

Ion Spânu – deputat, plecat la Pro România;

Mihai Popa – deputat, plecat la Pro România;

Mihai Mohaci – deputat, plecat la Pro România;

Înurma acestor demisii, PSD a ajuns să aibă în minus nouă parlamentari, după ce a reușit transferul de la alte formațiuni (PNL, PMP, ALDE) a trei senatori și un deputat.

Foto: Inquam Photos / Octav Ganea